Psalmus 119
Psalmus 119 libri Psalmorum in Nova Vulgata Bibliorum versione incipit superscriptione "Alleluia" et verbis "Beati immaculati". Hic psalmus est acrostichis, nam 176 versus eius dividuntur in viginti duas strophas, singulis litteris alphabeti Hebraici ascriptis, in quibus quisque versus illâ litterâ incipit. Psalmus 119 est longissimus psalmus et longissimum Bibliorum caput. Iohannes Calvinus, theologiae Christianae Reformationis adhaerens, sic argumentum psalmi descripsit: Quia de rebus variis in hoc Psalmo disseritur, difficile est brevi summa exponere quid contineat: nisi quod duo praecipui sunt scopi. Nam ad pietatis et sanctae vitae studium filios dei horatur Propheta: deinde regulam et modum veri cultus praescribit, ut se totos Legis doctrinae addicant fideles. Sed quia promissioes subinde admiscet, quibus magis animet Dei cultores ad pie iusteque vivendum, querimonias etiam inserit de impio Legis contemptu, ne se malis exemplis profanent: varii denique transitus ab uno doctrinae capite ad aliud occurrunt, nec continuo tenore certum aliquod argumentum prosequitur.